מבצע פירות טרופיים

מבצע פירות טרופיים היה פעולה סודית של מערך המבצעים המיוחדים של צה"ל שנערכה במזרח העיר ח'אן יונס שברצועת עזה, כשלושה ק"מ ממערב לגבול עם ישראל, ב-11 בנובמבר 2018. הפעולה הסתבכה ונהרגו בה שבעה אנשי ארגון הטרור הפלסטיני "חמאס" וקצין צה"ל סגן-אלוף מחמוד ח'יר א-דין.

 המבצע 
ב-11 בנובמבר 2018, בעיצומם של העימותים בגבול ישראל–רצועת עזה שהחלו בתחילתה של 2018. נכנס כוח ממערך המבצעים המיוחדים של צה"ל לפרוור הממוקם כשלושה קילומטרים לעומק רצועת עזה, ממזרח לעיר ח'אן יונס שברצועה. הכוח נסע במכונית עמוסת מזון. כוח חמאס עצר ובדק את הרכב, ולאחר שעורר את חשדם הגיעו למקום אנשי חמאס נוספים בפיקודו של נור א-דין ברכה, סגן מפקד גדוד מזרח ח'אן יונס בחמאס. כוח צה"ל פתח באש על מנת להיחלץ מהמקום והרג שבעה מחבלים, בהם נור בראכה. במהלך חילופי הירי נהרג בשוגג סא"ל מחמוד ח'יר א-דין מירי לוחמי צה"ל. ח'יר א-דין היה לחלל צה"ל הבכיר ביותר מאז מבצע צוק איתן שהתרחש גם כן ברצועת עזה.

מטוסי חיל האוויר תקפו את כוחות חמאס שדלקו אחרי לוחמי צה"ל. מסוק יסעור מטייסת 118 של חיל האוויר ועליו לוחמים ורופא מיחידה 669 חילצו אותם חזרה לישראל. פרטים על המבצע נשארו חסויים, אך דובר צה"ל אמר כי מטרת הפעולה לא הייתה חיסול או חטיפה. לדברי חמאס, הכוח מנה שבעה לוחמים שדיברו ערבית.

על פי פרסומים בישראל, המבצע נועד להשגת "עליונות מודיעינית" מול חמאס. לפי טענת ארגון הטרור, מטרת המבצע הייתה לפרוץ לרשת הקשר הסודית והמוצפנת של מחבלי הארגון והזרוע הצבאית שלו, גדודי עז א-דין אל-קסאם, ולאפשר לישראל גישה מלאה לתקשורת בתוך הארגון בין דרגי הפיקוד של הארגון.

 סגן אלוף מחמוד ח'יר א-דין 

250px|שמאל|ממוזער|סגן אלוף מחמוד ח'יר א-דין
ב-10 בספטמבר 2019 פורסם שסא"ל מ' יעוטר בצל"ש הרמטכ"ל. ב־22 בספטמבר 2019 העניק הרמטכ"ל רב-אלוף אביב כוכבי לאלמנתו את העיטור.

תעודת צל"ש הרמטכ"ל שבו עוטר ח'יר א-דין לאחר מותו מתארת את הנסיבות שבהן נפל:

ב-14 במאי 2022 התירה הצנזורה הצבאית את פרסום שמו ותמונתו, אך אסרה למסור פרטים על מטרת המבצע שבו הוא נהרג ועל מבצעים אחרים שבהם לקח חלק.

מאות אנשים השתתפו בהלווייתו, בהם נשיא המדינה, ראובן ריבלין, שרים, חברי כנסת וקצינים בכירים. הוא נקבר בבית העלמין הצבאי בחורפיש.

סגן-אלוף מחמוד ח'יר א-דין הותיר אחריו אישה ושני בנים. היה בן 40 במותו.

 עיטורים נוספים 
מעבר לצל"ש הרמטכ"ל לח'יר א-דין הוענקו ציונים לשבח לחיילים נוספים בעקבות הפעולה:
צל"ש הרמטכ"ל למפקד כוח הלוחמים וללוחם בצוות, ממערך המבצעים המיוחדים באגף המודיעין.
צל״ש ראש אגף המודיעין (צל"ש אלוף) למספר לוחמים בצוות מערך המבצעים המיוחדים.
צל"ש מפקד חיל-האוויר (צל"ש אלוף) לקברניט מסוק החילוץ, רב-סרן ע', לטייס המשנה, סא"ל (מיל.) נ', ולמכונאי המוטס האחורי, רב-סמל מתקדם ק'.
צל"ש מפקד בסיס תל-נוף (צל"ש מפקד אוגדה) למכונאי המוטס הקדמי, רב-סמל נ', ולצוות לוחמי יחידת החילוץ 669 – מפקד הכוח סגן א', רופא הכוח, רב-סרן (מיל.) א', הפרמדיק, רב-סמל ג', והחובש, רב-סמל א'.

 לאחר הפעולה 
בעקבות התקרית נורו 17 רקטות לעבר יישובי עוטף עזה. כיפת ברזל יירטה שלוש מהן, והירי הוביל לביטול הלימודים בעוטף עזה ולהשבתת הרכבת בקו אשקלון – באר שבע.

ב-12 בנובמבר בשעות אחר הצהריים שוגר טיל נגד טנקים מסוג קורנט לעבר אוטובוס, ומהפיצוץ חייל צה"ל נפצע קשה וחייל נוסף נפצע קל. מיד לאחר ירי טיל הנ"ט, החלו מחבלים פלסטינים בירי כבד של רקטות על עוטף עזה, אופקים, נתיבות, אשקלון, מועצה אזורית הר חברון, קריית גת ואף ערד ואזור ים המלח. המטח הראשוני (ב-30 הדקות הראשונות שלאחר הפגיעה באוטובוס) כלל למעלה מ-260 רקטות והופעלו 257 אזעקות ברחבי העוטף, במשך היום ועד חצות ביצעו המחבלים כ-460 שיגורים של רקטות ופצמ"רים, עשרות מהם יורטו על ידי כיפת ברזל. מירי הרקטות נפצעו למעלה מ-80 אזרחים ונגרם נזק למספר בתים ובתי עסק. בתגובה לירי הכבד תקף חיל האוויר הישראלי למעלה מ-70 מטרות טרור, שבהן נהרגו שלושה פלסטינים, וכן הפציץ את תחנת הטלוויזיה של חמאס. בעקבות המשך הירי הכבד בוטלו הלימודים ביישובים שבטווח 40 קילומטר מקו רצועת עזה.

ב-13 בנובמבר המשיך הירי על ישראל. פגיעה בבניין באשקלון גרמה להרוג, פלסטיני תושב חלחול שעבד ולן באשקלון, פצועה אנוש ופצועה קשה. במהלך הלילה תקף חיל האוויר 80 מטרות טרור נוספות, בהן מנהרת טרור התקפית, ובניינים רבי-קומות בעזה – מטה המודיעין הצבאי של חמאס, מטה לביטחון פנים של חמאס ומבנה המשמש את הכוח הצבאי של חמאס ואת הכוח המודיעיני הצבאי של הזרוע הצבאית של חמאס. תקיפות אלה נעשו בנוהל "הקש בגג" ולא גרמו לנפגעים. בבוקר השמיד חיל הים הישראלי מספר כלי שיט של הכוח הימי של חמאס, וכלי טיס תקף חוליית משגרי רקטות והרג מחבל אחד. במהלך היום המשיך הירי על אשקלון ויישובי עוטף עזה, למעלה מ-50 אזעקות צבע אדום נשמעו, ונזק נגרם למספר מבנים. בשעות אחר הצהריים צה"ל תקף ופגע בחוליית מחבלים ששיגרה רקטות אל עבר ישראל.

 השפעות המבצע 
ב-14 בנובמבר הודיע שר הביטחון אביגדור ליברמן על התפטרותו בעקבות החלטת הקבינט המדיני-ביטחוני לקבל את הפסקת האש. התפטרות זו לוותה ביציאת מפלגת ישראל ביתנו מהקואליציה, שהצטמצמה ל-61 חברי כנסת.

ראש ממשלת ישראל, בנימין נתניהו, טען כי "אויבינו התחננו להפסקת אש", ואילו חמאס טען כי תוצאות העימות הביאו לניצחון על ישראל. בנוסף איפשרה ישראל את העברת מענק הכסף הקטרי לרצועת עזה.

עקב התפטרותו של ליברמן מהממשלה, הממשלה התפזרה והחלה מערכת הבחירות לכנסת העשרים ואחת.

 ראו גם 
 עמנואל מורנו
 הלחימה בח'אן יונס במלחמת חרבות ברזל

 קישורים חיצוניים 

 FARES AKRAM and MOHAMMED DARAGHMEH, Palestinians offer new details of Israel’s botched Gaza raid, Associated Press, December 12, 2018

הערות שוליים

קטגוריה:ח'אן יונס
קטגוריה:2018 בישראל
קטגוריה:העימותים בגבול ישראל – רצועת עזה (2018–2021)
קטגוריה:צה"ל: מבצעים ברצועת עזה
קטגוריה:צה"ל: פשיטות
קטגוריה:פעולות סיירת מטכ"ל
קטגוריה:ישראל: היסטוריה פוליטית
קטגוריה:ועדות ההתנגדות העממית